ΑΡΙΘΜΟΣ 2

 **ΑΝΩΤΑΤΟ ΣΥΜΒΟΥΛΙΟ ΕΠΙΛΟΓΗΣ ΠΡΟΣΩΠΙΚΟΥ**

 **ΕΛΑΣΣΩΝ ΟΛΟΜΕΛΕΙΑ**

 Συγκροτήθηκε από τους Διονύσιο Λασκαράτο, Προεδρεύοντα, Αντιπρόεδρο του Α.Σ.Ε.Π., Ηλία Νικολόπουλο, Αντιπρόεδρο του Α.Σ.Ε.Π, και τους Προέδρους των Τμημάτων Χαρίλαο Κλουκίνα, Γεώργιο Μποροδήμο, Μαρία Θεοδωράκη – Ρεντούμη, Δημητρούλα Μαυρομμάτη και Ηλία Ψώνη, Συμβούλους του Α.Σ.Ε.Π.

 Συνήλθε σε συνεδρίαση στο κατάστημα του Α.Σ.Ε.Π. στις 30/1/2018, κατά την οποία χρέη Γραμματέως εξετέλεσε η Λαμπρινή Φώτη, υπάλληλος του Α.Σ.Ε.Π., με βαθμό Α΄.

 Αντικείμενο της συνεδριάσεως ήταν η εξέταση του από 29/1/2018 ενημερωτικού σημειώματος της Γενικής Διεύθυνσης Επιλογής Προσωπικού, το οποίο παραπέμπεται με το από 29/1/2018 έγγραφο του Προέδρου του ΑΣΕΠ, προκειμένου η Ελάσσονα Ολομέλεια να εξετάσει το θέμα του ορίου δήλωσης προτιμήσεων στη διαδικασία υποβολής των ηλεκτρονικών αιτήσεων, της προκήρυξης για την πλήρωση 8.171 θέσεων σε ανταποδοτικές υπηρεσίες Δήμων και ΝΠΔΔ/ΝΠΙΔ και Συνδέσμων αυτών.

Ο Πρόεδρος Διονύσιος Λασκαράτος που ορίσθηκε εισηγητής στην Ελάσσονα Ολομέλεια, εισηγήθηκε ως ακολούθως :

Νομίμως εισάγεται ενώπιον της Ελάσσονος Ολομέλειας η κρινόμενη υπόθεση σύμφωνα με την διάταξη του άρθρου 17 παρ. 3 περιπτ. α΄ του Κανονισμού Λειτουργίας του Α.Σ.Ε.Π. (Φ.Ε.Κ. 997/18.07.2013 τ.Β’), που ορίζει ενδεικτικά τις αρμοδιότητες αυτής.

Ενόψει έκδοσης προκήρυξης για την πλήρωση 8171 θέσεων ΠΕ, ΤΕ, ΔΕ και ΥΕ κατηγορίας σε ΟΤΑ α΄ βαθμού , ΝΠΔΔ και ΝΠΙΔ των ΟΤΑ καθώς και σε Συνδέσμους, μετά από σχετικό αίτημα Υπουργείο Εσωτερικών, η Γενική Δ/νση Επιλογής Προσωπικού εξέθεσε τις ακόλουθες σκέψεις.

**«** Με το άρθρο **24 του ν.4479/2017 (ΦΕΚ 94/Α/29.6.2017)** εισάγεται ειδική διαδικασία για την κάλυψη των οργανικών αναγκών των ΟΤΑ α΄ βαθμού και των νομικών προσώπων αυτών σε κάθε είδους ανταποδοτικές υπηρεσίες σχετικές με την καθαριότητα. Με το νέο θεσμικό πλαίσιο παρασχέθηκε η δυνατότητα στους εν λόγω φορείς να προχωρήσουν άμεσα στις αναγκαίες τροποποιήσεις των Οργανισμών Εσωτερικής Υπηρεσίας τους προκειμένου να προβλεφθούν οι νέες οργανικές θέσεις στις ανταποδοτικές υπηρεσίες καθαριότητας.

Στο εν λόγω άρθρο προβλέπεται ότι ως προς το σύνολο των προσλήψεων τακτικού προσωπικού που πραγματοποιούνται με την ειδική διαδικασία της παραγράφου αυτής, η εμπειρία στο αντικείμενο της θέσης, η οποία προβλέπεται στην περίπτωση Β΄ της παρ. 2 του άρθρου 18 του ν. 2190/1994 (Α΄ 28), εφόσον έχει διανυθεί σε αντίστοιχες θέσεις σε ανταποδοτικές υπηρεσίες καθαριότητας Ο.Τ.Α. ή νομικών προσώπων αυτών, βαθμολογείται με δεκαεπτά (17) μονάδες ανά μήνα και για συνολική εμπειρία μέχρι είκοσι τέσσερις (24) μήνες.

Επίσης, οι ανωτέρω θα πρέπει να έχουν προσληφθεί μέχρι 31/3/2018 που λήγουν οι συμβάσεις των υπαλλήλων ΔΕ, ΥΕ σε ανταποδοτικές υπηρεσίες καθαριότητας.

Με δεδομένο ότι επί μακρό χρονικό διάστημα δεν έχουν κινηθεί διαδικασίες πρόσληψης τακτικού προσωπικού στον τομέα της καθαριότητας λόγω των περιορισμών στις προσλήψεις, το αίτημα του αρμόδιου Υπουργείου Εσωτερικών που υποβλήθηκε στο ΑΣΕΠ προκειμένου να εκδοθεί η σχετική προκήρυξη αφορά **8166 θέσεις συνολικά** που αναλύονται ως εξής:

1. Για την κατηγορία πανεπιστημιακής εκπαίδευσης, 133 θέσεις που αφορούν 119 κωδικούς προτιμήσεων.
2. Για την κατηγορία τεχνολογικής εκπαίδευσης 84 θέσεις που αφορούν 74 κωδικούς προτιμήσεων .
3. Για την κατηγορία δευτεροβάθμιας εκπαίδευσης 2714 θέσεις που αφορούν 1210 κωδικούς προτιμήσεων .
4. Για την κατηγορία υποχρεωτικής εκπαίδευσης 5235 θέσεις που αφορούν 423 κωδικούς προτιμήσεων.

Οι αιτήσεις συμμετοχής των υποψηφίων στην οικεία διαδικασία θα υποβληθούν ηλεκτρονικά στην ιστοσελίδα του ΑΣΕΠ. Ενόψει του αυξημένου αριθμού θέσεων και του ιδιαίτερα μεγάλου όγκου αναμενόμενων αιτήσεων υποψηφίων διερευνήθηκε κατά πόσον εξασφαλίζεται η λειτουργικότητα της εφαρμογής της ηλεκτρονικής αίτησης στο portal ενόψει της πιθανότητας οι υποψήφιοι να δηλώσουν άνω των 500 προτιμήσεων (κωδικών θέσεων) στην ηλεκτρονική τους αίτηση και παράλληλα η κάθε προτίμηση να επιλέγεται από μεγάλο πλήθος κωδικών θέσεων (αναπτυσσόμενη λίστα) που ιδίως για την κατηγορία ΔΕ ξεπερνά τους 1000.

Σύμφωνα με την ανάδοχο εταιρία, τέτοιου τύπου δυνατότητα προς τον χρήστη/υποψήφιο, με το υπάρχον σύστημα, θα πρέπει να αποφευχθεί διότι θα δημιουργηθεί μια σειρά από προβλήματα και πιο συγκεκριμένα: 1) Αιτήσεις με πολύ μεγάλο αριθμό διαθέσιμων κωδικών θέσεων θα εμφανίζουν σημαντικά θέματα καθυστέρησης και προβλήματα απόκρισης σε επίπεδο φυλλομετρητή (browser) τελικού χρήστη. 2) Θα δημιουργήσει προβλήματα απόκρισης κατά τους ελέγχους που αφορούν τους επιλεγόμενους κωδικούς θέσεων της συγκεκριμένης προκήρυξης, 3) Πιθανώς θα δημιουργηθούν προβλήματα απόκρισης κατά τη διαδικασία αποθήκευσης των αιτήσεων που υποβάλλονται έχοντας καταγεγραμμένο μεγάλο αριθμό προτιμήσεων..

Για να αντιμετωπιστούν τα αναμενόμενα προβλήματα εξετάστηκαν οι ακόλουθες λύσεις:

**Λύση 1:** τροποποίηση της εφαρμογής των ηλεκτρονικών αιτήσεων και συγκεκριμένα δήλωση των προτιμήσεων σε ένα ξεχωριστό αρχείο (XLS) το οποίο θα συσχετίζεται με την ηλεκτρονική αίτηση. Για τη λύση αυτή απαιτείται ενάμισι μήνας τουλάχιστον υλοποίησης, λόγω δε της φύσης της αλλαγής δεν είναι δυνατόν να δοθούν σαφείς εκτιμήσεις για την απόκριση του συστήματος καθώς απαιτούνται δοκιμές της νέας εφαρμογής.

**Λύση 2:** στην ήδη υπάρχουσα εφαρμογή των ηλεκτρονικών αιτήσεων, το πεδίο της επιλογής των κωδικών θέσεων να μην αποτελεί πεδίο λίστας (αναπτυσσόμενη λίστα) ώστε να μην υπάρχει μεγάλος φόρτος τόσο του φυλλομετρητή του χρήστη όσο και του συστήματος κατά τη δημιουργία της λίστας των προτιμήσεων. Παράλληλα να μειωθεί ο μέγιστος αριθμός προτιμήσεων που να μπορεί να δηλώσει ο κάθε χρήστης. Συνιστάται όπως ο μέγιστος αριθμός των προτιμήσεων διατηρηθεί στο πλαίσιο των δοκιμασμένων ήδη από το σύστημα σε προηγούμενες διαδικασίες. Η λύση αυτή είναι υλοποιήσιμη εντός δέκα εργάσιμων ημερών, απαιτεί μικρότερης χρονικής διάρκειας ελέγχους και δοκιμές και παρέχει τη δυνατότητα σαφώς καλύτερης απόκρισης του συστήματος.

Στο άρθρο 16 παρ. 5 του ν. 2190/1994, όπως ισχύει, ορίζεται ότι: «5. Στην ίδια προκήρυξη κάθε υποψήφιος μπορεί να υποβάλει μία μόνο αίτηση και για θέσεις μίας μόνο κατηγορίας προσωπικού (ΠΕ, ΤΕ, ΔΕ, ΥΕ). Στην αίτησή του ο υποψήφιος δηλώνει τη σειρά των προτιμήσεών του για τις θέσεις κατά κλάδο ή ειδικότητα, φορέα και νομαρχία, στις οποίες επιθυμεί να διοριστεί. Αν ο υποψήφιος δεν δηλώσει προτίμηση, θεωρείται ότι έχει δηλώσει το σύνολο των θέσεων κατά κλάδο ή ειδικότητα με τη σειρά που αναγράφονται στην προκήρυξη. Ο τρόπος υποβολής των αιτήσεων των υποψηφίων καθορίζεται με την προκήρυξη, περιλαμβανομένης και της χρήσεως μέσων ηλεκτρονικής τεχνολογίας.»

Η συνταγματική αρχή της ισότητας η οποία καθιερώνεται από το άρθρο 4 παρ. 1 του Σ. επιβάλλει την ομοιόμορφη μεταχείριση των προσώπων που τελούν υπό τις αυτές ή παρόμοιες συνθήκες επίσης, η αρχή της αξιοκρατίας η οποία απορρέει από το άρθρο 5 του Σ., υπαγορεύει όπως η πρόσβαση σε δημόσιες θέσεις και αξιώματα γίνεται με κριτήρια που συνάπτονται με την προσωπική αξία και ικανότητα των ενδιαφερομένων για την κατάληψή τους. Οι εν λόγω κανόνες δεσμεύουν τη Διοίκηση η οποία οφείλει να πραγματώνει το κράτος δικαίου και την ελεύθερη ανάπτυξη της προσωπικότητας εκάστου με ίσους όρους (Απόφαση 2396/2004 ΣτΕ)

Ενόψει των ανωτέρω και με γνώμονα:

1. την ανάγκη έκδοσης των αποτελεσμάτων της σχετικής διαδικασίας μέχρι 31/3/2018 που λήγουν οι συμβάσεις των υπαλλήλων ΔΕ, ΥΕ σε ανταποδοτικές υπηρεσίες καθαριότητας.
2. την εξυπηρέτηση του υπέρτερου δημόσιου συμφέροντος, της εύρυθμης λειτουργίας των υπηρεσιών των ΟΤΑ και των νομικών τους προσώπων που σχετίζονται άμεσα με τις υπηρεσίες καθαριότητας και προκειμένου να αποτραπεί ο ορατός κίνδυνος να προκύψει σοβαρό ζήτημα δημόσιας υγείας στους ΟΤΑ όπου εμφανίζονται αντίστοιχα κενά, **προτείνεται όπως υλοποιηθεί η δεύτερη λύση με την υλοποίηση δήλωσης στην ηλεκτρονική αίτηση ανώτατου ορίου προτιμήσεων στις 120,** για τις κατηγορίες δευτεροβάθμιας και υποχρεωτικής εκπαίδευσης και οι λοιπές προτιμήσεις (πέραν των 120) να δηλώνονται σε ειδικό προς τούτο διαμορφωμένο έντυπο το οποίο ο υποψήφιος θα αποστέλλει με τα δικαιολογητικά συμμετοχής του και παράλληλα θα το επισυνάπτει στην καρτέλα του μητρώου του (σε μορφή pdf) και θα το επικαλείται στην ηλεκτρονική αίτηση **»**.

Ενόψει των ανωτέρω, λαμβανομένων υπόψη κατ’ εξοχήν, των συνταγματικών αρχών της ισότητας και της αξιοκρατίας στην πρόσβαση στις δημόσιες υπηρεσίες, την ανάγκη έκδοσης των αποτελεσμάτων του διαγωνισμού αυτού μέχρι 31/3/2018 και την εξυπηρέτηση του δημοσίου συμφέροντος για την εύρυθμη λειτουργία των υπηρεσιών των ΟΤΑ και των νομικών προσώπων τους που σχετίζονται κυρίως με τις υπηρεσίες καθαριότητας και κατ’ ακολουθία της προστασίας της δημόσιας υγείας των πολιτών, σε συνδυασμό με την ασφαλή λειτουργία της εφαρμογής της ηλεκτρονικής αίτησης και του πληροφοριακού συστήματος εν όψει της αναμενόμενης προσέλευσης μεγάλου αριθμού υποψηφίων, εισηγούμαι όπως το αντίστοιχο κεφάλαιο της οικείας προκήρυξης διαμορφωθεί ως εξής:

«ΚΕΦΑΛΑΙΟ Β΄

**ΥΠΟΒΟΛΗ ΑΙΤΗΣΕΩΝ**

Οι υποψήφιοι, οι οποίοι κατέχουν τα γενικά και απαιτούμενα προσόντα των προκηρυσσόμενων θέσεων**,** όπως αυτά αναγράφονται στο **ΚΕΦΑΛΑΙΟ Α΄ και στο ΠΑΡΑΡΤΗΜΑ Α΄ (ΓΕΝΙΚΑ ΠΡΟΣΟΝΤΑ ΔΙΟΡΙΣΜΟΥ/ΠΡΟΣΛΗΨΗΣ)** της παρούσας, **πρέπει:**

**ΙΙ.**Να αποστείλουν

1. Συμπληρωμένη και υπογεγραμμένη την εκτυπωμένη μορφή της ηλεκτρονικής αίτησης.

**Ειδικότερα για τις κατηγορίες Δευτεροβάθμιας και Υποχρεωτικής Εκπαίδευσης οι υποψήφιοι προσκομίζουν συμπληρωμένη και υπογεγραμμένη την εκτυπωμένη μορφή της ηλεκτρονικής αίτησης καθώς και του αρχείου που έχουν καταγράψει τις πέραν των 120 προτιμήσεις τους (κωδικούς θέσεων).**

Ανυπόγραφες αιτήσεις δεν γίνονται δεκτές**.**

**ΠΑΡΑΡΤΗΜΑ ΣΤ΄**

ΓΕΝΙΚΕΣ ΟΔΗΓΙΕΣ ΣΥΜΠΛΗΡΩΣΗΣ-ΥΠΟΒΟΛΗΣ ΗΛΕΚΤΡΟΝΙΚΩΝ ΑΙΤΗΣΕΩΝ (ΠΕ ,ΤΕ, ΔΕ και ΥΕ)

**ΕΠΙΣΗΜΑΝΣΕΙΣ**

* Οι υποψήφιοι των κατηγοριών Πανεπιστημιακής και Τεχνολογικής εκπαίδευσης αναγράφουν στην ηλεκτρονική αίτηση, κατά σειρά προτίμησης, τους κωδικούς τωνθέσεων, στις οποίες επιθυμούν να διορισθούν, εφόσον κατέχουν τα γενικά και απαραίτητα προσόντα διορισμού.
* Ειδικότερα οι υποψήφιοι των κατηγοριών  Δευτεροβάθμιας και Υποχρεωτικής εκπαίδευσης, καταγράφουν στην ηλεκτρονική αίτηση, κατά σειρά προτίμησης, τους κωδικούς τωνθέσεων, **κατά ανώτατο όριο 120 κωδικοί  θέσεων** και τις λοιπές προτιμήσεις (πέραν των 120) με τα στοιχεία αυτών (προσόντα, κριτήρια) στις οποίες επιθυμούν να διορισθούν, εφόσον κατέχουν τα γενικά και απαραίτητα προσόντα διορισμού, τα δηλώνουν σε ειδικό προς τούτο διαμορφωμένο αρχείο (σε μορφή pdf) το οποίο το επισυνάπτουν στην καρτέλα του  μητρώου τους  και το επικαλούνται στην ηλεκτρονική αίτηση. Για τη συγκεκριμένη διαδικασία θα αναρτηθούν στην ιστοσελίδα του ΑΣΕΠ σχετικές οδηγίες.

Η ηλεκτρονική υποβολή της αίτησης στο Α.Σ.Ε.Π. ολοκληρώνεται επιλέγοντας «Οριστικοποίηση». Ο αριθμός πρωτοκόλλου της αίτησης και η ημερομηνία ηλεκτρονικής υποβολής εμφανίζονται στη «Λίστα ηλεκτρονικών αιτήσεων». Ανάλογη ειδοποίηση αποστέλλεται και στην ηλεκτρονική διεύθυνση (email) που δήλωσαν οι υποψήφιοι. Οι υποψήφιοι πρέπει να εισέλθουν στις Ηλεκτρονικές Υπηρεσίες του Α.Σ.Ε.Π. και από τη «Λίστα ηλεκτρονικών αιτήσεων» να επιλέξουν την αίτηση που έχουν υποβάλει και ακολούθως την ένδειξη «Προβολή» και στη συνέχεια «Εκτύπωση». Η εκτύπωση της αίτησης είναι εφικτή και σε μεταγενέστερο χρόνο.

**Ειδικότερα για τις κατηγορίες Δευτεροβάθμιας και Υποχρεωτικής Εκπαίδευσης οι υποψήφιοι αποστέλλουν συμπληρωμένη και υπογεγραμμένη την εκτυπωμένη μορφή της ηλεκτρονικής αίτησης καθώς και του αρχείου που έχουν καταγράψει τις πέραν των 120 προτιμήσεις τους (κωδικούς θέσεων), σύμφωνα με τις σχετικές οδηγίες που θα αναρτηθούν στην ιστοσελίδα του ΑΣΕΠ».**

Στο σημείο αυτό τα μέλη της Ολομέλειας μετά από διαλογική συζήτηση ομοφώνως συμφώνησαν με την ως άνω εισήγηση.

**Για τους λόγους αυτούς**

Η Ελάσσων Ολομέλεια αποφαίνεται ομοφώνως ότι στην εν λόγω προκήρυξη για τις κατηγορίες Δευτεροβάθμιας και Υποχρεωτικής Εκπαίδευσης οι υποψήφιοι καταγράφουν στην ηλεκτρονική αίτηση, κατά σειρά προτίμησης, τους κωδικούς τωνθέσεωνκατά ανώτατο όριο 120 κωδικοί  θέσεων και τις λοιπές προτιμήσεις δηλώνουν σε ειδικό προς τούτο διαμορφωμένο αρχείο (σε μορφή pdf) το οποίο το επισυνάπτουν στην καρτέλα του  μητρώου τους  και το επικαλούνται στην ηλεκτρονική αίτηση, κατά τα ανωτέρω αναφερόμενα στο σκεπτικό της παρούσας.

**Ο Πρόεδρος Η Γραμματέας**